Ριζότο με άρωμα μανταρινιού
Αυτό το ιδιαίτερα αρωματικό και ελαφρύ ριζότο με μανταρίνι είναι ιδανικό ως συνοδευτικό σε πιάτα με κοτόπουλο και χοιρινό, σε ένα καθημερινό ή και επίσημο τραπέζι. Μπορούμε, όμως, να το σερβίρουμε και σαν κύριο πιάτο για ένα ελαφρύ δείπνο.
2 κ.σ. ελαιόλαδο, 1 μέτριο, ξερό κρεμμύδι, τριμμένο, 2 μέτρια κλωνάρια σέλερι, ψιλοκομμένα ή 1/2 φλιτζάνι ψιλοκομμένα φυλλαράκια σέλινου, 1 ποτηράκι του κρασιού χυμός από μανταρίνια, ψιλοκομμένη φλούδα από 1 μανταρίνι, 150 γρ. ρύζι για ριζότο (καρολίνα ή αρμπόριο), 3 φλιτζάνια ζεστός ζωμός κότας, 1 κ.σ. βούτυρο, αλάτι, φρεσκοτριμμένο πιπέρι
Για να ετοιμάσουμε το ριζότο με άρωμα μανταρινιού πρώτα ζεσταίνουμε το ελαιόλαδο σε μεγάλο, βαθύ τηγάνι και σοτάρουμε το κρεμμύδι για 2 λεπτά, ώσπου να ξανθύνει.Προσθέτουμε το σέλερι και το σοτάρουμε για άλλα 2 λεπτά.Προσθέτουμε το χυμό και τη φλούδα του μανταρινιού και ανακατεύουμε. Τέλος, ρίχνουμε το ρύζι και ανακατεύουμε ώσπου να βραχούν καλά όλοι οι κόκκοι του με το υγρό της κατσαρόλας.Μόλις εξατμιστούν τα υγρά (περίπου 4 λεπτά), ρίχνουμε σταδιακά από 1 φλιτζάνι ζεστό ζωμό κάθε φορά και ανακατεύουμε αρκετά συχνά με ξύλινο κουτάλι, ώσπου να απορροφηθεί η κάθε δόση.Συνεχίζουμε την προσθήκη ζωμού, ώσπου το ρύζι να μαλακώσει και να χυλώσει, αλλά να κρατάει «στο δόντι» και να παραμείνει ελαφρώς ζουμερό. Η όλη διαδικασία παρασκευής του ριζότο διαρκεί περίπου 20 – 25 λεπτά.Αποσύρουμε το σκεύος από τη φωτιά, προσθέτουμε το βούτυρο και αλατοπίπερο, ανακατεύουμε και σερβίρουμε αμέσως.
Μανταρίνι,Ρύζι,Χορτοφαγικά